钦定古今图书集成/理学汇编/文学典/第184卷 > 《进封西岳赋表》杜甫
## 钦定古今图书集成/理学汇编/文学典/第184卷 > 《进封西岳赋表》杜甫

臣甫言：“臣本杜陵诸生，年过四十，经术浅陋，进无补
于明时，退常困于衣食，盖长安一匹夫耳。顷岁，国家
有事于郊庙，幸得奏赋，待制于集贤，委学官试文章，
再降恩泽，乃猥以臣名实相副，送隶有司，参列选序。
然臣之本分，甘弃置永休，始望不及此。岂意头白之
后，竟以短篇只字，遂曾闻彻宸极，一动人主，是臣无
负于文。少小多病，贫穷好学者已在臣光荣，虽死万
足，至于仕进，非敢望也。日夜忧迫，复未知何以上答
圣慈，明臣子之效？况臣常有肺气之疾，恐忽复先草，
露涂粪土，而所怀冥寞，实孤负皇恩，敢摅竭愤懑，领
略丕则，作《封西岳赋》一首，以劝所觊，明主览而留意
焉。”先是，御制《西岳碑文》之卒章曰：“待余安人富国，然
后徐思其事。”此盖陛下之至谦也，今兹人安是也，今
兹国富是也。况符瑞翕集，福应交至，何翠华之脉脉
乎？维岳固陛下本命以承嗣业，维岳授陛下元弼，克
生司空，斯又不可以寝已。伏惟天子霈然留意焉。春
将披图视典，冬乃展采错事，日尚浩阔，人匪劳止，庶
可试哉。微臣不任区区，恳祷之极，谨诣延恩匦，奉表
进赋以闻。臣甫诚惶诚恐，顿首顿首，谨言。